

Ministarstvo regionalno-investicionog razvoja

i saradnje sa nevladinim organizacijama

**UPUTSTVO ZA UČESNIKE JAVNOG KONKURSA**

**ZA FINANSIRANJE NACIONALNOG I TRI REGIONALNA RESURSNA CENTRA**

**„PARTNERSTVOM DO CILJA“**

**SADRŽAJ**

[1. UVOD Error! Bookmark not defined.](#_Toc152743073)

2. OPIS PROBLEMA.......................................................................................................4

[3. CILJEVI JAVNOG KONKURSA 5](#_Toc152743074)

4. AKTIVNOSTI...............................................................................................................5

[5. FINANSIJSKI OKVIR Error! Bookmark not defined.](#_Toc152743080)

6. UČESNICI JAVNOG KONKURSA.............................................................................10

7. PRIJAVA NA JAVNI KONKURS................................................................................10

8. ADMINISTRATIVNO-TEHNIČKA PROVJERA PRISTIGLIH PRIJEDLOGA.............11

9. KRITERIJUMI ZA BODOVANJE PROGRAMSKIH PRIJEDLOGA............................11

10. NEZAVISNI PROCJENJIVAČI I NAČIN BODOVANJA PROGRAMSKIH PROJEDLOGA...................................................................................................................13

11. RANG LISA...............................................................................................................13

12. ODLUKA O FINANSIRANJU RESURSNIH CENTARA............................................14

13. ZAKLJUČIVANJE UGOVORA..................................................................................14

14. MONITORING I EVALUACIJA PROGRAMA............................................................14

15. PRILOZI....................................................................................................................15

**I Uvod**

Strategijom saradnje organa državne uprave i nevladinih organizacija 2022-2026 i Akcionim planom 2024-2026, predviđeno je formiranje jednog nacionalnog i tri regionalna resursna centra za nevladine organizacije u Crnoj Gori, na osnovu javnog konkursa.

Ovaj mehanizam se prvi put uvodi od strane države i za ove namjene je Zakonom o budžetu Crne Gore za 2024. godinu, opredijeljen iznos od 500.000 eura.

Predviđeno je da se formiraju četiri resursna centra (jedan nacionalni i tri regionalna), čime će se doprinijeti osnaživanju kapaciteta i inovativnog potencijala nevladinih organizacija.

Postojanje regionalnih resursnih centara je značajno sa aspekta rješavanja problema neujednačenog razvoja nevladinih organizacija po regionima, koji je takođe prepoznat Strategijom.

Prije raspisivanja javnog konkursa za resursne centre, u cilju inkluzivnosti i boljeg razumijevanja njihovih potreba, kao i predstavljanja nacrta aktivnosti koje se očekuju od budućih resursnih centara, održane su konsultacije sa nevladinim organizacijama u formi okruglih stolova (konsultacije su održane u sve tri regije: 31. januara 2024. godine u Podgorici; 1. februara u Kolašinu i 2. februara u Baru). U Podgorici je bilo prisutno 17 predstavnika nevladinih organizacija, u Kolašinu dva a u Baru jedan predstavnik.

Formirana je komisija za finansiranje resursnih centara, koju čine dva predstavnika Ministarstva (predsjednik i jedan član) i jedan predstavnik nevladinih organizacija, koji je odabran na osnovu javnog poziva, u skladu sa Uredbom o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija.

Ovim Uputstvom za učesnike Javnog konkursa detaljno se objašnjavaju izazovi koji se žele riješiti Javnim konkursom za finansiranje resursnih centara za nevladine organizacije. Takođe, obuhvaćeni su i ciljevi, uslovi javnog konkursa, način prijavljivanja i postupak sprovođenja javnog konkursa, kako bi se aplikantima – nevladinim organizacijama koje imaju kapacitete i iskustvo, pomoglo da na isti prijave kvalitetan prijedlog dvogodišnjeg programa jednog nacionalnog i tri regionalna resursna centra za nevladine organizacije.

**II Opis problema**

Strategijom unapređenja podsticajnog okruženja za djelovanje nevladinih organizacija 2018-2020, navedeno je da većina razvijenih NVO djeluje na nacionalnom nivou, baveći se javnim zastupanjem, istraživanjima, monitoringom, zagovaranjem i izgradnjom kapaciteta u oblasti borbe protiv korupcije, reformom javne uprave, ljudskih prava i smanjenja siromaštva. Osim njih, u najvećem broju slučajeva ostale NVO su posvećene rješavanju problema u lokalnoj zajednici. S druge strane, velikom broju nevladinih organizacija nedostaju tehničke vještine, neophodne za organizacijski menadžment, projektno planiranje, kao i specijalistička znanja u oblastima kojima ostvaruju svoje aktivnosti, a mnoge su i nedovoljno obučene za korišćenje komunikacionih tehnologija. Saglasno prikupljenim informacijama, kroz fokus grupe, u okviru pripreme Strategije saradnje organa državne uprave i nevladinih organizacija 2022-2026, situacija se nije značajno promijenila. Većina organizacija se i dalje susreće sa istim izazovima, a kontinuitet njihovih aktivnosti i dalje uveliko varira.

Takođe, prisutna je neravnomjerna regionalna razvijenost NVO, o čemu govore podaci o broju aktivnih NVO u 2024. godini. S tim u vezi, od ukupno 7.136 registrovanih NVO u Crnoj Gori, u centralnoj regiji registrovano je 3.904 NVO, u sjevernoj 1.585 i u južnoj 1.647. Najveći broj nevladinih organizacija registrovan je u Podgorici, gdje djeluju i najveće organizacije. Izvan Podgorice, u ostalim opštinama uglavnom postoje male organizacije, obično sa slabo razvijenim kapacitetima. Stoga je i doprinos društvenoj ekonomiji i kvalitetu života u drugim opštinama manji nego u Podgorici.

Komparativne analize iz godišnjih izvještaja o realizaciji javnih konkursa i odobrenih projekata u skladu sa Zakonom o nevladinim organizacijama, pokazuju da su najviše podržanih projekata realizovale nevladine organizacije iz centralne regije, zatim sjeverne a najmanje iz južne regije. Takođe, najveći broj nevladinih organizacija čiji su projekti podržani imaju sjedište u centralnoj regiji, zatim sjevernoj, dok su najmanji broj projekata realizovale NVO iz južne regije. Takođe, u pojedinim opštinama, dominantno sa sjevera, nije bilo realizovanih projekata koji se finansiraju iz budžeta države.

Konkretno, u 2023. godini, nije bilo realizovanih projekata u opštinama: Andrijevica, Gusinje, Kolašin, Petnjica, Plav, Plužine, Šavnik i Žabljak, odnosno u osam od 13 opština koje pripadaju sjevernoj regiji, dok je u centralnoj i južnoj regiji u svakoj opštini realizovan najmanje jedan projekat.

Neravnomjerna regionalna razvijenost ogleda se i u broju nevladinih organizacija čiji su projekti podržani po regijama. Najveći broj NVO je iz centralne regije, njih 86, zatim iz sjeverne 35, dok je samo 20 NVO iz južne regije realizovalo projekte koji su finansirani iz budžeta države u 2023. godini.

U 2023. godini, najveći iznos sredstava za projekte NVO koji su finansirani iz budžeta države raspodijeljen je u centralnoj regiji, 65,91% od ukupnog iznosa, u sjevernoj regiji raspodijeljeno je 23,24%, dok je najmanji iznos raspodijeljen za projekte koji su realizovani u južnoj regiji, u visini od 10,84% ukupnog iznosa.

Država do sada nije direktno adresirala problem neuravnoteženog razvoja NVO, niti direktnom finansijskom podrškom razvoju u manje razvijenim regionima niti indirektno podržavanjem programa regionalnih/lokalnih resursnih centara, kako je bilo predviđeno Strategijom unapređenja podsticajnog okruženja za djelovanje nevladinih organizacija 2018-2020.

Sve navedeno, doprinijelo je da je sektorska infrastruktura ostala nerazvijena, pa je formiranje resursnih centara prepoznato kao aktivnost i u novoj Strategiji. Akcionim planom Strategije saradnje organa državne uprave i nevladinih organizacija 2022-2026, predviđeno je formiranje jednog nacionalnog i tri regionalna resursna centra do 2026. godine, na osnovu Javnog konkursa koji će realizovati Ministarstvo regionalno-investicionog razvoja i saradnje sa nevladinim organizacijama, i u te svrhe je predviđen iznos od 500.000,00 eura iz budžeta Crne Gore za 2024. godinu.

Proces formiranja resursnih centara otpočeo je konsultacijama sa nevladinim organizacijama, koje su u formi okruglog stola održane u sve tri regije, odnosno: 31. januara 2024 u Podgorici, 1. februara u Kolašinu i 2. februara u Baru. Cilj konsultacija je bio da se predstavi nacrt očekivanih aktivnosti resursnih centara, a da nevladine organizacije sa svoje strane ukažu na svoje potrebe i daju komentare, prijedloge i sugestije na predloženi Nacrt.

Strategija saradnje organa državne uprave i nevladinih organizacija 2022-2026, adresira sljedeće probleme čijem rješavanju mogu doprinijeti resursni centri:

* Neuravnotežen regionalni razvoj nevladinih organizacija;
* Nedovoljne podsticajne mjere za regionalno uravnotežen razvoj nevladinih organizacija;
* Nedovoljni ljudski, tehnički, stučni i finansijski kapaciteti velikog broja nevladinih organizacija;
* Nedovoljno razvijeni kapaciteti nevladinih organizacija za efikasnu saradnju sa organima državne uprave u pružanju usluga građanima u procesu kreiranja i sprovođenja javnih politika;
* Nedostatak podsticajnih mjera za jačanje kapaciteta i inovativnog potencijala nevladinih organizacija;
* Slaba povezanost i koordinacija nevladinih organizacija;
* Nedovoljno promovisanje profesionalizacije nevladinih organizacija; i
* Nedovoljno iskorišćen inovativni i kreativni potencijal nevladinih organizacija za unapređenje kvaliteta usluga građanima.

**III Ciljevi javnog konkursa**

Formiranje resursnih centara za nevladine organizacije, doprinijeće ostvarivanju Operativnog

cilja 2 Strategije saradnje organa državne uprave i nevladinih organizacija 2022-2026: Jačanje kapaciteta nevladinih organizacija za saradnju sa državom u pripremi javnih politika i pružanju usluga građanima.

Prethodno podrazumijeva da se kroz jačanje kapaciteta i inovativnog potencijala nevladinih organizacija, osigura dugoročno, pouzdano i kvalitetno partnerstvo između organa državne uprave i nevladinih organizacija, oblikovanje i sprovođenje kvalitetnih javnih politika i poboljšanih usluga građanima.

**IV Aktivnosti**

1. **Aktivnosti koje će doprinijeti ostvarenju operativnog cilja i zadovoljenju potreba ciljne/ih grupe/a („prihvatljive aktivnosti za finansiranje“), a koje će sprovoditi nacionalni resursni centar su:**

Informisanje i komunikacija:

1. Uspostavljanje posebnog web portala, koji će koristiti nacionalni i regionalni resursni centri, a na kojem će se objavljivati:

* regulativa značajna za djelovanje nevladinih organizacija;
* informacije o svim otvorenim javnim konsultacijama o nacrtima javnih politika od značaja za nevladine organizacije;
* informacije o otvorenim konkursima za finansiranje, kao i procedurama za apliciranje za sredstva (državni, lokalni, EU i drugi fondovi); i
* sve informacije o realizovanim događajima i aktivnostima nacionalnog i regionalnih resursnih centara.

2. Kreiranje kvartalnih online publikacija o aktivnostima svih resursnih centara (izrađeno ukupno osam publikacija).

Savjetovanje i mentorstvo

* uspostavljanje digitalne platforme za sve vrste savjetovanja i mentorstva za nevladine organizacije, koju će koristiti regionalni resursni centri;
* jačanje kompetencija i profesionalnih kapaciteta lica angažovanih u regionalnim resursnim centrima kroz organizovanje obuka, radionica i sl.; i
* pružanje usluga savjetovanja i mentorstva za lica angažovana u regionalnim resursnim centrima.

Umrežavanje, koordinacija i saradnja među nevladinim organizacijama

* pospješivanje razmjene informacija i koordinacija među regionalnim resursnim centrima;
* pospješivanje saradnje s lokalnim samoupravama i institucijama na državnom nivou i upoznavanje nevladinih organizacija sa postojećim modelima saradnje i njihovih mogućnosti (organizovanje najmanje pet događaja godišnje na kojima će se razmijeniti iskustva, stavovi i ideje); i
* formiranje jednog nacionalnog tijela iz reda predstavnika nevladinih organizacija (forum, operativni tim i sl.) koji će pratiti realizaciju aktivnosti resursnih centara i davati preporuke za unapređenje rada resursnih centara (formirano jedno tijelo na nacionalnom nivou).

 Istraživanje i izvještavanje o stanju podsticajnog okruženja za razvoj nevladinih organizacija

* objedinjavanje podataka o projektima koje finansira EU, na osnovu podataka koje prikupljaju regionalni resursni centri pojedinačno;
* prikupljanje podataka u cilju sprovođenja istraživanja o razvijenosti nevladinih organizacija po regijama i na nacionalnom nivou, za potrebe Ministarstva u svrhu sačinjavanja izvještaja sa preporukama za unapređenje stanja;
* kreiranje jedinstvenog obrasca u cilju prikupljanja podataka o finansiranju projekata i programa nevladinih organizacija koji su podržani od strane lokalnih samouprava, Zavoda za zapošljavanje, Fonda za zaštitu i ostvarivanje manjinskih prava i drugih javnih izvora finansiranja nevladinih organizacija, za potrebe Ministarstva;
* prikupljanje i objavljivanje podataka o korišćenju mehanizama eParticipacija i ePeticija i podsticanje na veću upotrebu istih (jedan godišnji izvještaj sačinjen na osnovu izvještaja koje će sačiniti regionalni resursni centri);
* priprema izvještaja o ukupnom broju angažovanih volontera na pripremi i realizaciji projekata i programa nevladinih organizacija (jedan godišnji izvještaj sačinjen na osnovu izvještaja koje će sačiniti regionalni resursni centri);
* priprema godišnjeg izvještaja o broju zaposlenih u nevladinim organizacijama, (stalno zaposlenih i angažovanih lica), (jedan godišnji izvještaj sačinjen na osnovu izvještaja koje će sačiniti regionalni resursni centri); i
* prikupljanje podataka o broju i vrsti akcija koje su organizovale i sprovele nevladine organizacije, a kojima se podstiče građanski aktivizam (pripremljena godišnja izvještaja).
1. **Aktivnosti koje će doprinijeti ostvarenju operativnog cilja i zadovoljenju potreba ciljne/ih grupe/a („prihvatljive aktivnosti za finansiranje“), a koje će sprovoditi regionalni resursni centri su:**

Informisanje i komunikacija

* informisanje nevladinih organizacija o regulativi značajnoj za djelovanje nevladinih organizacija;
* infomisanje nevladinih organizacija o svim otvorenim javnim konsultacijama o nacrtima javnih politika od značaja za nevladine organizacije;
* informisanje nevladinih organizacija o otvorenim konkursima za finansiranje, kao i procedurama za apliciranje za sredstva (državni, lokalni, EU i drugi fondovi);
* prikupljanje podataka o finansiranju projekata i programa nevladinih organizacija koji su podržani od strane lokalnih samouprava, Zavoda za zapošljavanje, Fonda za zaštitu i ostvarivanje manjinskih prava i drugih javnih izvora u okviru svojih regija, za potrebe objedinjavanja podataka od strane nacionalnog resursnog centra;
* podsticanje komunikacije i jačanje vidljivosti aktivnosti nevladinih organizacija na sopstvenim internet stranicama odnosno na sajtu [www.nvoinfo.me](http://www.nvoinfo.me) ukoliko nevladine organizacije ne posjeduju sopstvenu internet stranicu (najmanje 100 nevladinih organizacija na godišnjem nivou dobilo stručnu podršku prilikom objavljivanja aktivnosti i/ili finansijskih izvještaja na svojim interenet stranicama ili na sajtu [www.nvoinfo.me](http://www.nvoinfo.me)); i
* podrška nevladinim organizacijama u izradi sopstvenih strategija za odnose sa javnošću, (najmanje 50 nevladinih organizacija razvilo sopstvene strategije odnosa s javnošću); i
* promovisanje rada nevladinih organizacija u okviru pojedinih regija na internet stranici resursnih centara.

Savjetovanje i mentorstvo

Sve vrste savjetovanja i mentorstva kroz digitalnu platformu, koju je kreirao nacionalni resursni centar, uz obavezu obezbjeđivanja podrške (obrađeno najmanje 100 zahtjeva mjesečno) i „in house“ savjetovanje i mentorstvo (najmanje 50 mjesečno) i to za pružanje:

* besplatne savjetodavne pravne pomoći;
* podrške pri osnivanju nevladinih organizacija (od pružanja savjetodavne pomoći prilikom izrade statuta do podnošenja zahtjeva za upis u Registar nevladinih organizacija);
* podrške pri promjeni činjenica o kojima se vodi evidencija u Registru nevladinih orgnizacija (naziv, sjedište i adresa, lice ovlašćeno za zastupanje, adresa ovlašćenog lica za zastupanje i statut);
* podrške pri unutrašnjoj organizaciji rada i upravljanje ljudskim resursima;
* podrške za upravljanje finansijskim poslovanjem nevladinih organizacija;
* podrške u realizaciji projekata, od procesa planiranja do izvještavanja o realizaciji;
* podrške u razvoju novih usluga i unapređenju postojećih;
* podrške u upravljanju kvalitetom, internoj i eksternoj evaluaciji;
* savjetodavne podrške pri licenciranju i akreditaciji nevladinih organizacija; i
* usluge prevođenja teksta javnih konkursa koje objavljuju strani donatori i objavljivanje istog na web portalu resursnih centara.

Umrežavanje, koordinacija i saradnja među nevladinim organizacijama

* pospješivanje razmjene informacija i bolje koordinacije među nevladinim organizacijama;
* podsticanje umrežavanja i saradnje većih i manjih nevladinih organizacija u cilju lakšeg prikupljanja sredstava, jačanje uticaja partnera, pomoć drugim nevladinim organizacijama (uspostavljeno najmanje 15 partnerstava godišnje);

 Međusektorska saradnja s poslovnim i javnim sektorom

* saradnja sa poslovnim sektorom kroz podsticanje zajedničkih aktivnosti i promocija filantropije;
* pospješivanje saradnje s lokalnim samoupravama i institucijama na državnom nivou i upoznavanje nevladinih organizacija sa postojećim modelima saradnje i njihovih mogućnosti (organizovanje najmanje pet događaja godišnje po regiji, na kojima će se razmijeniti iskustva, stavovi i ideje);
* podsticanje građana i nevladinih organizacija za učešće u radnim grupama i javnim raspravama o kreiranju novih politika (najmanje 30 nevladinih organizacija učestvovalo i dalo komentare na nacrte dokumenata); i
* podrška nevladinim organizacijama u svrhu monitoringa i aktivnog zagovaranja javnih politika (najmanje pet izvještaja).

Informatička i prostorna podrška

* informatička/tehnička podrška nevladinim organizacijama za kreiranje sopstvene stranice i/ili za otvaranje i korišćenje naloga na [www.nvoinfo.me](http://www.nvoinfo.me), na kojima će objavljivati finansijske izvještaje, statute, izvještaje o radu i druga dokumenta kao i sve relevantne informacije o njihovom radu, promociju projektnih aktivnosti i sl. (najmanje 50 nevladinih organizacija dobilo podršku prilikom kreiranja sopstvene internet stranice ili objave sadržaja);
* besplatno ustupanje prostorija resursnih centara nevladinim organizacijama za potrebe održavanja događaja (najmanje 80% zahtjeva za obezbjeđivanje prostora udovoljeno).

 Istraživanje o stanju podsticajnog okruženja za razvoj nevladinih organizacija

* prikupljanje podataka o projektima nevladinih organizacija koje finansira EU (pripremljen jedan godišnji izvještaj po regiji za potrebe objedinjavanja podataka od strane nacionalnog resursnog centra);
* prikupljanje podataka o razvijenosti nevladinih organizacija u okviru svoje regije za potrebe objedinjavanja podataka od strane nacionalnog resursnog centra;
* prikupljanje podataka o finansiranju projekata i programa nevladinih organizacija koji su podržani od strane lokalnih samouprava, u okviru svoje regije, za potrebe objedinjavanja podataka od strane nacionalnog resursnog centra;
* prikupljanje i objavljivanje podataka o korišćenju mehanizama eParticipacija i ePeticija u okviru svoje regije i podsticanje nevladinih organizacija na korišćenje ovih mehanizama (jedan godišnji izvještaj);
* priprema i sprovođenje anketa o učešću nevladinih organizacija u postupcima kreiranja javnih politika u svojoj regiji (sprovedena po jedna anketa godišnje u svim regijama i objavljeni rezultati);
* priprema izvještaja od strane regionalnih resursnih centara o broju angažovanih volontera na pripremi i realizaciji projekata i programa za potrebe objedinjavanja podataka od strane nacionalnog resursnog centra;
* priprema godišnjeg izvještaja o broju zaposlenih u nevladinim organizacijama, (zaposlenih i angažovanih lica), za potrebe objedinjavanja podataka od strane nacionalnog resursnog centra; i
* prikupljanje podataka o broju i vrsti akcija koje su organizovale i sprovele nevladine organizacije u okviru svojih regija a kojima se podstiče građanski aktivizam (pripremljena tri godišnja izvještaja od strane regionalnih resursnih cenatara, za potrebe izvještaja koji će izraditi nacionalni resursni centar).

Lista predloženih aktivnosti nije konačna već ilustrativna. S tim u vezi, mogu se finansirati i druge aktivnosti koje će doprinijeti realizaciji ciljeva Javnog konkursa.

**V Finansijski okvir**

Ukupan iznos sredstava koji se raspodjeljuju ovim konkursom za program u trajanju od dvije godine (24 mjeseca) je 500.000,00 eura i to:

Za nacionalni resursni centar: do 90.000,00 eura;

Za resursni centar za centralnu regiju: do 100.000,00 eura;

Za resursni centar za sjevernu regiju: do 180.000,00 eura;

Za resursni centar za južnu regiju: do 130.000,00 eura;

Prihvatljivi direktni troškovi:

* naknade licima angažovanim na projektu (do 100%);
* troškovi uspostavljanja posebnih internet stranica resursnih centara;
* troškovi uspostavljanja digitalne platforme od strane nacionalnog resursnog centra;
* troškovi angažovanja lica za pružanje savjetodavnih usluga pravne, finansijske, IT struke, i prevodilaca;
* troškovi štampanja promotivnog materijala, brošura, publikacija i sl.;
* troškovi održavanja edukativnih radionica, panel diskusija i konferencija kao i angažovanje predavača;
* troškovi sprovođenja istraživanja, prikupljanja i obrade podataka;
* troškovi pripreme analiza, izvještaja i drugih materijala; i
* drugi troškovi potrebni za realizaciju odobrenih aktivnosti.

Prihvatljivi indirektni troškovi koji se odnose na:

* zakup prostora ukoliko isti nije finansiran iz drugih izvora;
* troškovi korišćenja električne energije, telefona i drugih administrativnih troškova za potrebe programa tokom njegovog trajanja;
* troškovi prevoza i dnevnica u slučaju terenskih posjeta i drugih aktivnosti vezanih za realizaciju projekta za članove projektnih timova resursnih centara;
* troškovi nabavke opreme za angažovana lica za pružanje stručne podrške (računari i kancelarijska oprema za novoangažovana lica) i
* troškovi eksterne revizije programa u okviru budžeta nacionalnog resursnog centra.

Troškovi za aktivnosti koje nijesu prihvatljive za finasiranje:

* izdavačka djelatnost (strogo zabranjena komercijalna i profitabilna svrha);
* istraživanje u svrhu promovisanja jedne nevladine organizacije ili za potrebe nekog drugog projekta;
* snimanje video materijala koji promovišu jednu nevladinu organizaciju ili aktivnosti iz nekog drugog projekta;
* aktivnosti koje podrazumijevaju isključivo putovanja za nabavku opreme i robe;
* aktivnosti koje se sastoje isključivo ili uglavnom od finansiranja učešća pojedinaca na radionicama, seminarima, konferencijama i kongresima;
* aktivnosti koje se sastoje isključivo ili uglavnom od finansiranja individualnih stipendija za studiranje ili obuku;
* aktivnosti usmjerene na direktnu ili indirektnu podršku političkim partijama;
* dopune kreditnih sredstava;
* aktivnosti koje se odnose na direktnu finansijsku podršku trećim licima;
* troškovi nabavke motornih vozila;
* akcije koje su povezane sa političkim ili religioznim aktivnostima;
* donacije u dobrotvorne svrhe;
* zajmovi drugim organizacijama ili pojedincima;
* aktivnosti koje se odnose na stvaranje profita; i
* aktivnosti koje se odnose na osnivanje privatnih kompanija.

**VI UČESNICI JAVNOG KONKURSA**

Nevladine organizacije na ovaj konkurs mogu se prijaviti isključivo u partnerstvu od četiri organizacije (konzorcijum), od kojih će glavni aplikant imati prava i obaveze nacionalnog resursnog centra, dok će ostale organizacije biti partneri koji će imati prava i obaveze regionalnih resursnih centara. Partnerske organizacije moraju biti iz različitih regija (po jedna iz centralne, sjeverne i južne regije).

Nevladine organizacije regionalni resursni centri, mogu imati predstavništvo u dvije različite opštine u okviru iste regije, ukoliko će isto dati dodatnu vrijednost cjelokupnom programu, ali bez dodatnih sredstava, što će se definisati prijavom.

Jedna organizacija se može prijaviti **isključivo u jednoj partnerskoj prijavi (konzorcijum) u okviru ovog javnog konkursa**.

Regionalni resursni centri djeluju samostalno, dok nacionalni resursni centar koordinira njihovim aktivnostima.

Ministarstvo regionalno-investicionog razvoja i saradnje sa nevladinim organizacijama će zaključiti ugovor sa odabranim nacionalnim resursnim centrom, a koji će dalje zaključiti partnerske ugovore sa regionalnim resursnim centrima kojima će se definisati međusobne obaveze.

**Prijavu na ovaj konkurs mogu** **podnijeti konzorcijumi nevladinih organizacija koje su:**

* upisane u Registar nevladinih organizacija
* u Statutu imaju utvrđene djelatnosti i ciljeve u oblastima koje se odnose na oblast razvoja nevladinih organizacija;
* predale poreskom organu prijavu za prethodnu fiskalnu godinu;
* koje nemaju neizmirenih poreskih obaveza;

**VII PRIJAVA NA JAVNI KONKURS**

**Prijava programa dostavlja se isključivo na obrascu za prijavu propisanom** **Pravilnikom** o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (“Službeni list CG“, br.14/18)**, a koji je sastavni dio javnog konkursa.**

**Uz prijavu na ovaj konkurs, nevladine organizacije su dužne dostaviti:**

* dokaz da je organizacija podnijela nadležnom organu finansijski izvještaj za prethodnu fiskalnu godinu, zajedno sa bilansom stanja i uspjeha; i
* dokaz da nevladina organizacija nema neizmirenih poreskih obaveza, izdat od strane organa nadležnog za naplatu poreza, koja nije starija od 15 dana od dana raspisivanja konkursa.

Popunjenu, potpisanu i ovjerenu prijavu sa potrebnim prilozima i dokazima neophodno je dostaviti u tri (3) primjerka u štampanoj verziji i elektronskom obliku (na CD-u ili USB-u) u PDF formatu, u sadržaju istovjetnom štampanom primjerku.

**Prijave se mogu podnijeti u roku od 30 dana od dana objavljivanja Javnog konkursa, odnosno do 23. novembra 2024.**

|  |
| --- |
| **Prijavu u štampanoj verziji treba poslati preporučenom poštom na sljedeću adresu:****Ministarstvo regionalno-investicionog razvoja i saradnje sa nevladinim organizacijama****Cetinjski put, bb****Podgorica****sa napomenom: NE OTVARATI - prijava na Javni konkurs broj: 01-056/24-297 pod nazivom** **„Partnerstvom do cilja”** |
| U razmatranje će biti uzeti samo projekti/programi koji su dostavljeni na propisanom obrascu, sa potrebnom dokumentacijom i u roku, odnosno koji zadovoljavaju uslove propisane ovim konkursom. |
| Eventualna pitanja u vezi ovog konkursa mogu se postaviti i elektronskim putem na adresu: saradnja.nvo@mirn.gov.me, najkasnije **do 13.novembra 2024. godine.** |
| Komisija za finansiranje resursnih centara Ministarstva regionalno-investicionog razvoja i saradnje sa nevladinim organizacijama će u roku od 15 dana od dana završetka ovog konkursa, na internet stranici Ministarstva i portalu e-uprave objaviti listu nevladinih organizacija koje nisu dostavile urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju. Nevladina organizacija sa pomenute liste je, u roku od pet dana od dana objavljivanja liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje. |

**VII ADMINISTRATIVNO-TEHNIČKA PROVJERA PRISTIGLIH PRIJEDLOGA**

Administrativno-tehničku provjeru programskih prijedloga vrši komisija za raspodjelu sredstava za finansiranje resursnih centara koju obrazuje Ministarstvo. Komisiju, saglasno Zakonu o nevladinim organizacijama čine predsjednik i dva člana, od kojih su predsjednik i jedan član predstavnici Ministarstva, dok je drugi član Komisije predstavnik nevladinih organizacija, koji je izabran u skladu sa propisom kojim je uređen postupak izbora predstavnika NVO u radna tijela organa državne uprave.

Komisija će, u roku od sedam radnih dana, izvršiti administrativno-tehničku provjeru i objaviti listu konzorcijuma koji nisu dostavili urednu i potpunu prijavu, uz ukazivanje na utvrđene nedostatke, sa rokom od pet dana za otklanjanje istih, nakon čega će projektni prijedlozi koji ispunjvaju propisane kriterijume, biti dostavljeni izabranim nezavisnim procjenjivačima, radi ocjene.

**VIII KRITERIJUMI ZA BODOVANJE PROGRAMSKIH PRIJEDLOGA**

Raspodjela sredstava vrši se na osnovu sljedećih kriterijuma:

* doprinos prijavljenog programa ostvarivanju javnog interesa i realizaciji strateških ciljeva utvrđenih Strategijom saradnje organa državne uprave i nevladinih organizacija 2022–2026;
* kvalitet prijavljenog programa;
* kapacitet konzorcijuma da realizuje predloženi program;
* transparentnost rada konzorcijuma nevladinih organizacija, koji se odnosi na javnu dostupnost informacija o radu ovih NVO, realizovanim projektima, finansijskim izvještajima i dr.

Programski prijedlozi se boduju odgovarajućim brojem bodova, i to na osnovu:

1) doprinosa ostvarivanju javnog interesa i realizaciji strateških ciljeva do 35 bodova;

2) kvaliteta programa do 30 bodova;

3) kapaciteta nevladine organizacije da realizuje program do 30 bodova;

4) transparentnosti rada nevladine organizacije do pet bodova

1. **Doprinos ostvarivanju javnog interesa**

U okviru kriterijuma doprinos ostvarivanju javnog interesa i realizaciji strateških ciljeva u određenoj oblasti program se boduje prema sljedećim mjerilima:

1) povezanost programa sa prioritetnim oblastima od javnog interesa, ciljevima definisanim

strateškim dokumentima, politikama i zakonima (relevantnost) do deset bodova;

 2) obrazloženje potrebe za realizacijom programa do pet bodova;

 3) jasno definisanje ciljnih grupa i korisnika do pet bodova;

 4) doprinos programa rješavanju problema ciljnih grupa i korisnika do pet bodova;

 5) doprinos programa u ostvarivanju javnog interesa na sjeveru i u nerazvijenim opštinama

do pet bodova;

 6) doprinos programa regionalnom razvoju kroz korišćenje turističkih kapaciteta na sjeveru

i u nerazvijenim opštinama (organizovanje obuka, seminara, radionica, okruglih stolova) do pet bodova.

1. **Kvalitet prijavljenog programa**

U okviru kriterijuma kvalitet programa boduje se prema sljedećim mjerilima:

1) ciljevi programa jasni, dostižni, mjerljivi i realni, a predložene aktivnosti osmišljene tako da vode ka ostvarenju ciljeva, do deset bodova;

2) program sadrži jasan plan za praćenje i procjenu uspješnosti do pet bodova;

3) usklađenost predloženog iznosa sredstava sa planiranim aktivnostima i opravdanost traženog iznosa sredstava, do deset bodova;

4) održivost programa jasno određena, do pet bodova.

1. **Kapaciteti nevladinih organizacija**

U okviru kriterijuma kapacitet nevladinih organizacija da realizuju program, program se boduje se prema sljedećim mjerilima:

1) povezanost predloženog programa sa prethodnim aktivnostima nevladine organizacije koja čine konzorcijum i misijom tih organizacije, do deset bodova;

2) broj projekata, odnosno programa koje su u prethodnoj kalendarskoj godini nevladine organizacije koje čine konzorcijum realizovale u oblasti za koju su se prijavile po javnom konkursu i iznos sredstava za njihovu realizaciju, do pet bodova;

3) broj i kvalifikacije lica koja su u radnom odnosu u nevladinim organizacijama koje čine konzorcijum, kao i broj drugih radno angažovanih lica, posebno onih koji će biti angažovani na realizaciji programa (po osnovu ugovora o volonterskom radu, ugovora o djelu i sl.), do pet bodova;

4) godišnji prihodi nevladinih organizacija koje čine konzorcijum u posljednje tri godine, do pet bodova;

5) relevantnost partnerske nevladine organizacije uključene u programsku i finansijsku realizaciju programa, do pet bodova.

Relevantnost partnerske nevladine organizacije podrazumijeva povezanost ciljeva te nevladine organizacije sa ciljevima konzorcijuma nevladinih organizacija koji se prijavio na javni konkurs za raspodjelu sredstava za finansiranje programa, utvrđenih aktima o osnivanju i statutima tih organizacija.

1. **Transparentnost rada nevladine organizacije**

Transparentnost rada organizacija koje čine konzorcijum, kao kriterijum za raspodjelu sredstava za finansiranje programa, ocjenjuje se prema stepenu dostupnosti podataka o radu i finansijskom poslovanju nevladinih organizacija koje čine konzorcijum na sopstvenoj ili uslužnoj internet stranici, kao i društvenim mrežama do pet bodova.

**IX NEZAVISNI PROCJENJIVAČI I NAČIN BODOVANJA PROGRAMSKIH PRIJEDLOGA**

Nezavisni procjenjivači biraju se sa utvrđene Liste nezavisnih procjenjivača koja je objavljena na internet stranici Ministarstva. Prilikom izbora nezavisnih procjenjivača, Komisija će naročito uzeti u obzir iskustvo nezavisnih procjenjivača u oblasti razvoja nevladinih organizacija.

Bodovanje svakog prijavljenog programa vršiće po dva nezavisna procjenjivača, samostalno i nezavisno jedan od drugog, prema navedenim kriterijumima i mjerilima. Nezavisni procjenjivači moraju detaljno obrazložiti dodijeljene bodove po svakom mjerilu posebno.

Svaki procjenjivač popunjava bodovnu listu koja sadrži: broj bodova po svakom od mjerila sa obrazloženjem, broj bodova po svakom od kriterijuma, ukupan broj ostvarenih bodova po svim kriterijumima, mjesto i datum bodovanja i potpis nezavisnog procjenjivača i istu dostavlja Komisiji u roku od najviše 15 dana.

Komisija će nakon završetka bodovanja, održati sastanak sa nezavisnim procjenjivačima u cilju obrazlaganja dodijeljenih bodova za svaki programski prijedlog posebno.

Napomena: Nezavisni procjenjivači prilikom bodovanja programskih prijedloga, dužni su da prate uputstva data u Smjernicama za nezavisne procjenjivače, koje su dostupne na internet stranici Ministarstva i biće dostavljene odabranim nezavisnim procjenjivačima.

**X RANG LISTA**

Na osnovu broja bodova koje utvrde nezavisni procjenjivači, komisija utvrđuje rang-listu programa koji su bodovani u roku od 10 dana od dana dostavljanja bodovnih lista od strane nezavisnih procjenjivača.

Prilikom odlučivanja o raspodjeli sredstava za finansiranje resursnih centara, neće se uzeti u obzir programi:

* koji su bodovani brojem bodova koji je manji od 50% od ukupnog broja propisanih bodova na osnovu gore navedenih kriterijuma;
* koji su, na osnovu gore navedenih kriterijuma, bodovani brojem bodova koji je manji od 50% od propisanog maksimalnog broja bodova za kriterijum doprinosa ostvarivanju javnog interesa i realizaciji strateških ciljeva.

Rang lista biće objavljena uz odluku o uspostavljanju i finansiranju resursnih centara.

**XI ODLUKA O FINANSIRANJU RESURSNIH CENTARA**

Komisija donosi Odluku o finansiranju resursnih centara koja mora biti obrazložena.

Prilikom donošenja odluke komisija vodi računa o broju bodova utvrđenih za svaki programski prijedlog.

Odluka o raspodjeli sredstava dostavlja se učesnicima konkursa i objavljuje na internet stranici Ministarstva, na portalu e-uprave i na internet stranici www.sveonvo.me.

**XII ZAKLJUČIVANJE UGOVORA**

Resursni centri se finasiraju na rok od 24 mjeseca i počinju sa radom od dana uplate sredstava.

Ministarstvo će ugovor o načinu isplate i korišćenju sredstava, izvještavanju i nadzoru nad realizacijom programa, u roku od najkasnije 30 dana od dana donošenja Odluke, zaključiti sa nacionalnim resursnim centrom, koji je u obavezi da u roku od pet dana zaključi pojedinačne ugovore kojima će se definisati međusobna prava i obaveze sa regionalim resursnim centrima.

Ministarstvo će na osnovu zaključenog ugovora cjelokupan iznos sredstava uplatiti na žiro račun nacionalnog resursnog centra, a koji je dalje u obavezi da shodno zaključenim pojedinačnim ugovorima prenese sredstva pojedinačno regionalnim resursnim centrima u roku od pet dana od dana uplate.

Nevladine organizacije koje čine konzorcijum, u obavezi su da otvore posebne račune kod poslovnih banaka, za potrebe realizacije ovog programa.

Nacrt ugovora Ministarstva i nacionalnog resursnog centra, objavljuje se uz tekst javnog konkursa.

Nacionalni resursni centar u obavezi je da pojedinačne ugovore sa regionalnim resursnim centrima prilagodi ovom ugovoru.

**XIII MONITORING I EVALUACIJA PROGRAMA**

Uspješnost realizacije programa prati Komisija.

Regionalni resursni centri će podnositi izvještaje o realiziciji programa nacionalnom resursnom centru koji će iste objediniti i zajedno sa svojim izvještajem dostaviti Komisiji.

Nacionalni resurni centar je dužan da dostavi Komisiji polugodišnje izvještaje u roku od 30 dana od isteka izvještajnog perioda.

Nacionalni resursni centar je dužan da završni izvještaj o sprovođenju programa dostavi Komisiji u roku od mjesec dana nakon isteka izvještajnog perioda.

Izvještaji (narativni i finansijski), dostavljaju se na posebnim obrascima, koje je utvrdilo Ministarstvo.

Komisija zadržava pravo kontinuiranog praćenja i vrednovanja sprovođenja programa, te provjeru finansijskih izvještaja i troškova u bilo koje vrijeme trajanja finansiranja, kao i u periodu od pet godina nakon završetka projekta. Komisija može vršiti neposrednu kontrolu posjetom na terenu u prostorijama korisnika sredstava.

Terensku posjetu vrše najmanje dva člana Komisije. U slučaju potrebe, predstavnicima Komisije će se pružiti stručna podrška od strane drugih zaposlenih u Ministarstvu i/ili spoljnih eksperata, koji će imati potrebne kompetencije i čije će se obaveze utvrditi posebnim aktom.

Za monitoring i evaluaciju programa, primjenjivaće se obrazac koji je sastavni dio Metologije mjerenja uticaja projekata i programa nevladinih organizacija podržanih iz javnih izvora.

Komisija zadržava pravo da u trenutku kada procijeni da je to potrebno, obavi terensku posjetu nacionalnom i regionalnim resursnim centrima.

**XIV PRILOZI:**

1. obrazac prijave na javni konkurs
2. obrazac budžeta programa
3. obrazac – lista pitanja za administrativnu provjeru
4. obrazac bodovne liste
5. obrazac ugovora
6. obrazac narativnog izvještaja o realizaciji programa
7. obrazac finansijskog izvještaja
8. [Smjernice za nezavisne procjenjivače projekata i programa nevladinih organizacija prijavljenih na konkurse organa državne uprave](https://wapi.gov.me/download-preview/bb2befd2-0cc0-40aa-93ea-b37c86834e4b?version=1.0)
9. [Priručnik za primjenu pravnog okvira za finansiranje projekata i programa nevladinih organizacija iz javnih izvora](https://wapi.gov.me/download-preview/1817e8e8-7ae5-4e70-b540-cf6bfd1832d6?version=1.0)
10. [Metologija mjerenja uticaja projekata i programa nevladinih organizacija podržanih iz javnih izvora](https://wapi.gov.me/download-preview/d899baa2-1e3a-475e-afda-19053fa3b7fb?version=1.0)